Sagunt se suma al repte per a aconseguir la Bandera Verda de la Sostenibilitat Hostalera Ecovidrio
01 de juliol 2024

![](/media/13cfyrwm/banner_ciudad_1240x935-valencia_m.jpg?width=850&height=640.898400752587)

L'Ajuntament de Sagunt i més de 146 establiments hostalers de la localitat competiran este estiu per fer-se amb la Bandera Verda de la Sostenibilitat d'Ecovidrio. L'entitat sense ànim de lucre encarregada de la gestió del reciclatge dels residus d'envasos de vidre a Espanya celebra la cinquena edició de #MovimientoBanderasVerdes, la seua reconeguda campanya estival que té com a objectiu valorar i reconéixer el compromís de l'hostaleria local i els ajuntaments en el reciclatge d'envasos de vidre, la protecció del medi ambient i l'avanç cap a un desenvolupament sostenible.

Així, Sagunt competirà amb fins a 40 municipis valencians amb l'objectiu d'alçar-se amb la Bandera Verda de la Sostenibilitat d'Ecovidrio que ja van aconseguir l'Alfàs del Pi i Finestrat durant la passada edició d'esta iniciativa.

Enguany Ecovidrio també reconeixerà els dos establiments hostalers més responsables i compromesos amb la sostenibilitat de la Comunitat Valenciana, avaluant les seues iniciatives per a millorar la gestió del reciclatge de residus, el seu consum d'energia i aigua o la seua aposta per una compra sostenible, entre altres variables. El restaurant Casa Montaña (València) i el restaurant Hydra (Calp, Alacant) van ser els establiments hostalers premiat en la passada edició. Així mateix i com a novetat d'enguany, a part d'este reconeixement, Ecovidrio convidarà dos persones de cada establiment guanyador, a gaudir d'una classe magistral i una degustació de diversos plats oferits per un reconegut xef amb Estrela Verda Michelin.

El Moviment Banderes Verdes és una campanya amb la qual, tots els estius, Ecovidrio s'alia amb municipis i hostalers per a donar resposta als elevats índexs de consum d'envasos de vidre que es registren en les zones costaneres del país durant l'època estival. En els mesos d'estiu es consumixen un terç dels envasos de vidre que es posen en circulació i prop del 50 % dels residus d'envasos de vidre d'un sol ús que es posen en el mercat són generats pel sector hostaler. Conscient de la necessitat de fer costat a l'hostaleria, Ecovidrio posarà en marxa un equip d'educadors ambientals per a dotar de mitjans, informació i incentius el sector HORECA de la costa espanyola.

**Un projecte consolidat en favor de la sostenibilitat en les nostres costes**

 El Moviment Banderes Verdes s'ha consolidat com una iniciativa clau per a Ecovidrio dins de la seua aliança amb el sector de l'hostaleria. A escala nacional, la cinquena edició d'esta campanya comptarà amb la participació de més de 156 municipis costaners de cinc comunitats autònomes diferents i més de 16.000 establiments hostalers. Totes eixes localitats competiran per fer-se amb els nou guardons que Ecovidrio entregarà en el territori nacional.

Lepe i Rota (Andalusia), Castelldefels i Vandellòs i l'Hospitatel de l'Infant (Catalunya), l'Alfàs del Pi i Finestrat (Comunitat Valenciana), Alcúdia i Menorca (Illes Balears) i San Pedro del Pinatar (Regió de Múrcia) van ser els nou municipis reconeguts en 2023 amb este segell de localitat turística sostenible compromesa amb la conservació del medi a través del reciclatge de vidre. A més, dos dels quals tindran l'oportunitat de revalidar el seu guardó durant este estiu en la vigent edició d'esta iniciativa.

Per la seua banda, Singlot Tapas (Illes Balears); 1935 Hotel & Apartments i Picaña Hamburguesería (Catalunya); Hydra i Casa Montaña (Comunitat Valenciana); El Rubio 360º (Regió de Múrcia); i Hotel Magazonia, Costacabria Restaurante en el Mar i Restaurante Casa Santi (Andalusia) van ser els establiments hostalers premiats en la passada edició de la campanya per la seua aposta per mesures pioneres a favor del medi ambient i el seu activisme en favor de l'economia circular.

*   [](http://www.facebook.com/sharer.php?u=https://aytosagunto.es/va/actualitat/sagunt-se-suma-al-repte-per-a-aconseguir-la-bandera-verda-de-la-sostenibilitat-hostalera-ecovidrio/ "Facebook")
*   [](http://twitter.com/share?url=https://aytosagunto.es/va/actualitat/sagunt-se-suma-al-repte-per-a-aconseguir-la-bandera-verda-de-la-sostenibilitat-hostalera-ecovidrio/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/sagunt-se-suma-al-repte-per-a-aconseguir-la-bandera-verda-de-la-sostenibilitat-hostalera-ecovidrio/ "Linked In")
*   [](mailto:?body=https://aytosagunto.es/va/actualitat/sagunt-se-suma-al-repte-per-a-aconseguir-la-bandera-verda-de-la-sostenibilitat-hostalera-ecovidrio/)